钦定古今图书集成/历象汇编/乾象典/第003卷 > 历象图说 > 南北极差图说
## 钦定古今图书集成/历象汇编/乾象典/第003卷 > 历象图说 > 南北极差图说

古人言天圆地方，天固圆矣，地果方乎？曰：言其德耳，非形之果方也。万象皆出于圆，况地凝天中，焉得不与之应？大戴礼曾子问言之矣。今观北极出地度数，南北直行辄二百馀里，而高下差一度。如顺天府地平，测北极高四十度；南至云南，测北极高二十馀度，愈南则极高度数愈少；至海外，则北极下至地平云。自顺天府北行至边外，测北极高六十馀度，愈北则极高度数愈多；逾北海，则北极当上至天顶。可知地较天形，不啻太虚之点尘，而静处至中，轮廓周应，亦同一浑然之体。此于北极高下而验南北纬度之差者也。